Staň sa **Digitálnym žiakom**

Ministerstvo investícií v spolupráci s Digitálnou koalíciou – Národnou koalíciou pre digitálne zručnosti a povolania SR spustilo národný projekt „Digitálny príspevok pre žiakov SR (Digitálny žiak)“, v rámci ktorého dostanú vybrané skupiny žiakov jednorazový príspevok 350 eur na nákup notebooku alebo tabletu s klávesnicou. Ide o jednoduchú poukážkovú schému, vďaka ktorej si budú môcť žiaci zaobstarať presne také zariadenie, ktoré najviac vyhovuje ich potrebám.

Projekt Digitálny žiak je určený pre žiakov základných, stredných a stredných odborných škôl. Na jeho konci je žiak schopný študovať digitálne, pripravený naplno rozvíjať svoj potenciál, získavať a zdokonaľovať svoje digitálne zručnosti, a teda uspieť v digitálnej dobe. Digitálny príspevok nie je možné využiť na nákup bielej alebo spotrebnej elektroniky, herných konzol, mobilných telefónov, audio systémov, televízorov a pod.

Skupiny oprávnených užívateľov príspevku tvoria štyri skupiny žiakov, pričom sú z veľkej časti tvorené sociálnymi skupinami obyvateľstva v hmotnej núdzi, domácnosťami s nízkymi a podpriemernými príjmami a žiakmi so špeciálnymi výchovno-vzdelávacími potrebami.

Patria sem:

* žiaci prvého ročníka stredných škôl (pre školský rok 2022/2023)
* žiaci, ktorí sú členmi domácnosti v hmotnej núdzi (príjem členov domácnosti nedosahuje sumy životného minima)
* žiaci, ktorí majú vyjadrenie zariadenia poradenstva a prevencie o tom, že ich špeciálne výchovno-vzdelávacie potreby vyplývajú z ich vývinu v sociálne znevýhodnenom prostredí
* žiaci, ktorí sú členmi domácností, ktoré neprekračujú 60% mediánu príjmu (na základe potvrdenia o výške príjmu, resp. doklad o nevykonávaní zárobkovej činnosti, napr. potvrdenie o nezamestnanej osobe)

O príspevok v hodnote 350 eur môžu žiaci a ich zákonní zástupcovia požiadať do 30. júna. Všetky potrebné informácie aj registračný formulár nájdete na: www.digitalnyziak.sk.

Naša škola si pre vás žiakov a ich zákonných zástupcov pripravila informačné stretnutia, na ktorých sa dozviete bližšie informácie. V prípade, že vaše dieťa patrí do skupiny oprávnených užívateľov, radi vám pomôžeme vyplniť registračný formulár.

**Kedy sa uskutočnia informačné stretnutia?**

Dúbravská cesta – 5. júna o 14:00 h v PC miestnosti – na vrátnici vás usmernia

Švabinského 7 – 6. júna o 14:00 h v PC miestnosti – na vrátnici vás usmernia

V prípade ďalších otázok môžete kontaktovať osobu poverenú koordináciou projektu – Mgr. Janu Sekerešovú (0911860481).